साम के मंदिर से उठै वाला स्वर झील के पानी के साथ मिल के जलतरंग-सुर कै अहसास करावत रहा ..
यही झील की नजदीकै रुकय-ठहरय कै इन्तिजाम भा रहा .. सिरी दीप सर्मा जी कै बिवस्था मा कौनौ कोर – कसर नाय रही .. रात के साथे भोजन-पानी कीन गा .. अस लगबै नाय भा कि अपरिचत के बीच आवा अहन .. उदासी अउर प्रसान्ति कै अंतर जानै का हुवे तौ पहाड़ – दरसन सबसे सटीक परे .. कुछ लोग पहाडन का उदास इलाका बोलत हैं बरु हम यहका प्रसान्ति इलाका कहब ज्यादा सही मानित है .. यहि चित्र मा बाएं से हम, दीप जी अउर मनोज भाई ..
लौटानी मा गिरि नदी के साथ बड़ी देर तक चलत रहेन .. दोस्त कै आपन कार रही जिहसे मन-मुवाफिक
ढंग से आउब-जाब ह्वै पावा .. जहां चाहा गा , हुवाँ रुका गा .. सीढ़ीदार खेतन कै खूब दरसन कीन गा .. पहाडन पै लोगन कै गाँव देखै मा अलग सुन्दरता बनावत रहे .. जिन्दगी कठिन है पै हियाँ के लोगन मा जिजीविसा वतनै ज्यादा है .. बीच बीच मा लोगन से बात करत रहेन .. इधर के लोगन मा ( जे आदिवासी मतिन जीवन जियत अहैं , उनमा ) आजौ यक से अधिक
पति कै परथा चलति अहै .. यक समूह है जौन अपने का पांडव की थाती से जोड़त है .. घूमै पै कई चीजन कै नई जानकारी मिलत है .. यहि चित्र मा किनारे हम अही अउर बाकी गिरि नदी कै पूरा प्रांगन … फोटू मनोज भाई खीचिन जिनके मन मा सदैव ई बसा रहत रहा कि हम उनकै नीक फोटू नाय खीचित .. 🙂
प्राइमरी इस्कूल मा जाय कै ख्वाहिस रही हमार .. पहाड़ के यक प्राइमरी इस्कूल पै गयेन , वहीं , जहाँ पै मित्र तहसीलदार के पद पै तैनात अहैं .. सारी बिवस्था वनहीं कराइन .. तस्वीरन से गुजरब भले रहे ..
ई है प्राथमिक विद्यालय , संगडा .. अउर ई हैं हियाँ के मेन महट्टर .. नाव है सिरी भगवान सिंह .. ‘सेंटरल हेड टीचर’ कै कमान यन्ही के हाथे माँ है , जिहसे यई बहुत दुखी अहैं .. पूछे पै कहिन कि ”सरकार,हमारे ऊपर ज्यादा लोड डाल दे रही है . मिड दे मील का रजिस्टर ढोने का काम सौंप कर डाकिया समझ रखा है . इस वजह से मैं बच्चों को पर्याप्त समय नहीं दे पा रहा हूँ …. ” हम कहें कि तौ का कीन जाय तौ बताइन कि सरकार का यक अलग व्यक्ति का हर प्राइमरी इस्कूल
पै तैनात करै का चाही यहिके खातिर , यद्यपि अंतिम नियन्त्रन यनहीं के हाथे मा चाही , ऐसी हसरत भी बताये बिना न रहे ….
ई दुइ मास्टरनी हैं जिनका जिम्मेदारी सौंपी गई है कि ई मिड दे मील कै रजिस्टर बनाओ .. यई यही मा परेसान हैं ..
ई है भोजनालय .. जहां की भंडारी आजौ परम्परानुसार इस्तिरी – सक्ति ही है .. मास्टर साहब हमैं लै गये हुवाँ ले .. वहीं बड़े प्यार से चाय पिलवाइन .. खिचरी के बीच मा चाय चढाय के निकारि लीन गै , कुछ पतै नाय चला .. चाय के चुस्की लियत के मास्टर साहब बताइन कि हियाँ हर डेढ़ किलोमीटर पै यक स्कूल है , अउर
स्कूलन मा मास्टरन कै पूरी भरती कीन गै है ..
अउर ई हैं देस कै भविस्य .. नौनिहाल गेदहरै .. यक्कै कमरा मा तीन किलास कै गेदहरै बैठावा गा अहैं .. मास्टर यक्कौ नाहीं न .. सब कै डिउटी इन गेदाहरन के भोजन का लै के अहै .. सोचौ ,,, इनके पढ़ाई कै रामै मालिक हैं !!!
…………………………
यहि तरह आज कै महफ़िल आपके हवाले करत अहन .. [अ] हिस्सा आज रखि दिहेन .. [ब] हिस्सा के लिए अगली महफ़िल का लैके फिर आउब .. तब तक के लिए राम राम !!!
bho_Deva awa_Deva awa_Deva awa_Deva awa_Deva awa_Deva awa_Deva awa_Deva hin_Deva awa_Deva awa_Deva awa_Deva unk awa_Deva